Dmitriy Nagiyev eng ko‘p maosh oladigan rossiyalik aktyorlar ro‘yxatida yetakchilik qildi

Dmitriy Nagiyev Forbes jurnalining rus tilidagi versiyasi bo‘yicha eng ko‘p haq to‘lanadigan rossiyalik aktyorlar ro‘yxatida birinchi bo‘ldi. Tegishli ro‘yxat 22-iyul, juma kuni jurnal saytida chop etildi, deya xabar bermoqda “TASS”.

Forbes’ning ma’lum qilishicha, 49 yoshli aktyor va teleboshlovchining yillik daromadi 3,2 million dollarni tashkil etdi. Ro‘yxatning ikkinchi o‘rnidan yillik daromadi 1,3 million dollarni tashkil etgan aktyor va rejissor Fyodor Bondarchuk joy oldi.
Uchinchi o‘rinni esa Chexov nomidagi Moskva rassomchilik teatrining badiiy rahbari Oleg Tabakov egalladi (1,1 million dollar).
To‘rtinchi o‘rinni 1 million dollar yillik daromad bilan aktyorlar Svetlana Xodchenkova va Vladimir Mashkov bo‘lishib oldi. Reytingga, shuningdek, Danila Kozlovskiy, Konstantin Xabenskiy, Sergey Bezrukov va Nikita Mixalkov ham kiritildi.